Det lille udbryderteleselskab Plenti har fået dispensation fra at følge de nye EU-roamingregler, fremgår det af en afgørelse fra Energistyrelsen.

Det lille teleselskab Plenti, der er stiftet af rigmanden Morten Strunge samt Peter Mægbæk, er blevet fritaget fra at følge de nye roaming-regler, som EU har indført for teleselskaber.

Det fremgår af en afgørelse fra Energistyrelsen, som ITWatch er i besiddelse af.

Reglerne er blevet udsat for kraftig kritik, da eksperterne mente, at reglerne især ville være en hæmsko for små selskaber som Plenti. Selskabet har derfor søgt - og nu fået - dispensation hos de danske telemyndigheder, der hører under Energistyrelsen.

Energistyrelsen skriver i afgørelsen, at man kan "konstatere, at Plenti har en negativ fortjeneste på mobiltjenester og en negativ detailroamingfortjeneste". Derfor konkluderer styrelsen:

"På baggrund af ovenstående og i henhold til artikel 10 stk. 3 i Kommissionens gennemførelsesforordning godkender Energistyrelsen den af Plenti modtagne anmodning om at pålægge regulerede roamingtjenester et tillæg".

Det betyder, at Plenti nu kan introducere abbonnementer, hvor kunder bliver afregnet for den data de bruger.

Vil give et klassisk abonnement

Hos Plenti lyder konklusionen, at man nu som det første selskab i Danmark kan tilbyde abonnementer, hvor "kunderne ikke skal betale for roaming, de ikke bruger".

- Det bliver et mobilabonnement classic, der i bund og grund er det, som vi fornemmer, at kunder efterspørger, siger administrerende direktør i Plenti Peter Mægbæk til ITWatch.

Energistyrelsens afgørelse vil styrke selskabets position på markedet, vurderer han og peger samtidig på, at Plentis fritagelse også vil få positiv betydning for markedsstrukturen, hvor de såkaldte MVNO-selskaber, der køber sig ind på en netværksoperatørs netværk, er blevet presset af alt for høje priser som følge af de nye roamingregler.

- Med vores fritagelse undgår vi at komme i den klemme, fordi vi ikke bliver tvunget til at gøre det (tilbyde EU-roaming, red.) med et underskud. Det gør, at vi kan konkurrere mere frit, og strukturelt får vi et sundere marked, hvor netværksoperatører må genoverveje, om de virkelig vil udnytte deres monopolitiske position i markedet, siger Peter Mægbæk.

Hos Strand Consult er direktør John Strand rystet over sagen, som han mener er meget skadelig for telemarkedet som helhed.

- Dette er med til at skævvride markedet herhjemme endnu mere, end det var. For med denne undtagelse har Plenti mulighed for at tilbyde produkter på markedet, som de andre ikke kan, siger han.

Tidligere fremgik det af artiklen, at Plenti stod til at kunne opkræve ekstra betaling, når man brugte sin telefon i udlandet. Det er blevet rettet, så det nu hedder, at Plenti igen kan sælge abbonnementer, hvor man afregner roaming efter, hvad man bruger. Der er altså ikke tale om, at Plenti står til at kræve ekstra betaling, i de abonnementsformer, som findes i dag.